Þurftu að hætta söfnun fyrir flóttamennina Söfnunin hefur fengið viðbrögð framar öllum vonum . Sjálfboðaliðar á vegum Akranesdeildar Rauða kross Íslands hafa undanfarna mánudaga og fimmtudaga tekið á móti húsgögnum , fatnaði og húsbúnaði fyrir flóttamennina sem væntanlegir eru til Akraness í haust . Skemmst er frá því að segja að viðtökurnar voru þvílíkar að söfnuninni hefur nú verið hætt , töluvert á undan áætlun . Eins og fram kom í Skessuhorni í vikunni þurfti fljótlega að finna nýtt húsnæði í viðbót við það sem Akranesdeildin hafði á Vallholti , þar sem Frumherji var áður til húsa . Því hefur einnig verið tekið á móti húsgögnum í Brekkubæjarskóla . “ Viðbrögð Skagamanna og annarra landsmanna hafa verið frábær , ” sagði Gerða Bjarnadóttir skrifstofustjóri Akranesdeildar RKÍ í samtali við blaðið . Fólk streymdi að með húsgögn og fatnað í gær líkt og fyrri dagana og báðar geymslurnar eru orðnar smekkfullar . Næsta skref er að flytja inn í íbúðirnar sem hafa verið útvegaðar fyrir fólkið . Þá kemur betur í ljós hvort enn vantar ákveðin húsgögn og verður þá sérstaklega auglýst eftir þeim .